**ΠΑΝΕΛΛΗΝΙΑ ΟΜΟΣΠΟΝΔΙΑ ΒΙΟΤΕΧΝΙΚΩΝ ΣΩΜΑΤΕΙΩΝ ΚΑΤΕΡΓΑΣΙΑΣ ΞΥΛΟΥ**

****

**ΔΙΟΙΚΗΤΙΚΟΣ ΑΠΟΛΟΓΙΣΜΟΣ**

**ΣΤΗΝ 54η ΕΤΗΣΙΑ ΤΑΚΤΙΚΗ**

**ΓΕΝΙΚΗ ΣΥΝΕΛΕΥΣΗ**

**ΑΘΗΝΑ 30 ΜΑΡΤΙΟΥ 2025**

**ΑΙΘΟΥΣΑ ΓΣΕΒΕΕ ΚΑΠΟΔΙΣΤΡΙΟΥ 24**

Αγαπητοί συνάδελφοι

Σας καλωσορίζουμε στην 54η Ετήσια Τακτική Γενική Συνέλευση της ομοσπονδίας μας.

Στο διάστημα που μεσολάβησε από το προηγούμενό μας συνέδριο στις 28 Απριλίου του 2024 μέχρι και σήμερα, υπήρξαν σημαντικές εξελίξεις και γεγονότα στην χώρα μας.

Είχαμε την συνέχιση της επίθεσης στο εισόδημά μας με την εφαρμογή του νέου φορολογικού εκτρώματος για τους επαγγελματίες, την ακρίβεια σε όλους τους τομείς να καλπάζει, την περαιτέρω ένταση των κατασχέσεων και πλειστηριασμών αλλά και την ακόμα πιο ενεργή εμπλοκή της χώρας μας στους πολέμους στην Ουκρανία αλλά και στην Μέση Ανατολή. Οι καταστροφικές πυρκαγιές το καλοκαίρι του 24 αλλά και τα νέα στοιχεία που βγήκαν στην επιφάνεια για το προδιαγεγραμμένο έγκλημα στα Τέμπη ανέδειξαν για άλλη μια φορά τις εγκληματικές πολιτικές που υπολογίζουν τις ζωές μας ως κόστος αλλά και την δύναμη του λαϊκού παράγοντα όταν αυτός αποφασίσει να συγκρουστεί με αυτές τις πολιτικές.

Σαν ομοσπονδία, πιστεύουμε πως είχαμε μια πλούσια δράση και παρέμβαση, με κινητοποιήσεις, ανακοινώσεις κλπ. απέναντι σε όλα αυτά, σύμφωνα πάντα με τις δυνατότητες αλλά και τις αντικειμενικές και υποκειμενικές δυσκολίες που υπάρχουν, δείχνοντας και στα σωματεία μας πως πρέπει να διαμορφώνονται τα αιτήματα μας στις σημερινές συνθήκες αλλά και πως πρέπει να τα διεκδικούμε.

Παρακάτω αναφέρουμε συγκεντρωτικά τον έως σήμερα απολογισμό των ενεργειών του ΔΣ της ομοσπονδίας μας.

**1 Μαΐου 2024** - Συμμετείχαμε στην απεργιακή συγκέντρωση της πρωτομαγιάς για δουλειά, ελεύθερο χρόνο, δωρεάν σύγχρονες δημόσιες υπηρεσίες παιδείας, υγείας πρόνοιας, κοινωνική ασφάλιση για όλους, συντάξεις που να ανταποκρίνονται στις ανάγκες και τους κόπους μιας ζωής, καλύτερη ζωή για μας και τα παιδιά μας, ενάντια στα μονοπώλια, την ΕΕ και τις κυβερνήσεις τους.

**13 Μαΐου 2024** – Συμμετείχαμε στην ολονύκτια διαμαρτυρία που καλούσαν φοιτητικοί σύλλογοι της Αθήνας ενάντια στην σφαγή του Παλαιστινιακού λαού.

**20 Ιουνίου 2024** - Συμμετείχαμε στο συλλαλητήριο στο Σύνταγμα στο πλευρό των εργαζομένων της ΛΑΡΚΟ στηρίζοντας τα αιτήματα τους για την συντήρηση, τον εκσυγχρονισμό και την επαναλειτουργία του εργοστασίου.

**26 Ιουνίου 2024** – Συμμετείχαμε στην συγκέντρωση των φορέων επαγγελματιών στο Υπουργείο οικονομικών με αίτημα να καταργηθεί εδώ και τώρα ο Ν.5073/2023 και κάθε τεκμαρτή φορολόγηση, για άμεση κατάργηση του τέλους επιτηδεύματος και αφορολόγητο όριο στις 12.000 ευρώ με αύξηση της φορολογίας για τις μεγάλες επιχειρήσεις.

**10 Ιουλίου 2024** – Συμμετείχαμε στο κάλεσμα σε συγκέντρωση – συνέλευση από τοπικά σωματεία αλλά και άλλους φορείς εργαζομένων και επαγγελματιών της Ελευσίνας για την αποτροπή πλειστηριασμού σε κατοικία πρώην ελεύθερου επαγγελματία.

**24 Ιουλίου 2024** - Συμμετείχαμε στην παράσταση διαμαρτυρίας που διοργάνωσαν Ομοσπονδίες, σωματεία και άλλοι φορείς επαγγελματιών στοΥπουργείο Ενέργειας και Περιβάλλοντος για τις υπέρογκες αυξήσεις στους λογαριασμούς ρεύματος.

**14 Οκτωβρίου 2024** – Πραγματοποιήσαμε διαδικτυακή σύσκεψη με τα σωματεία μας, παίρνοντας αποφάσεις για κατά τόπους κινητοποιήσεις, με κοινή ημερομηνία την 06 Νοεμβρίου, ως αγωνιστική απάντηση στις αντιλαϊκές εξαγγελίες του Πρωθυπουργού από την ΔΕΘ.

**16 Οκτωβρίου 2024** –Πραγματοποιήσαμε συνάντηση με το υπουργείο εργασίας, όπου θέσαμε για άλλη μια φορά το αίτημα μας για την προστασία του εισοδήματος μας από ασθένεια ή ατύχημα, με αφορμή και την παράσταση διαμαρτυρίας την ίδια ώρα από φορείς επαγγελματιών για συνάδελφο επαγγελματία που νοσηλευόταν για μέρες, ύστερα από χειρουργείο σε νοσοκομείο, χωρίς καμία στήριξη από τον ασφαλιστικό του φορέα.

**6 Νοεμβρίου 2024** – Συμμετείχαμε στο κοινό κάλεσμα από ομοσπονδίες, τοπικούς και κλαδικούς συλλόγους και ενώσεις επαγγελματιών, σε κινητοποίηση στην πλατεία Κανιγγος στην Αθηνά, ενάντια στο φορολογικό έκτρωμα και την προστασία του εισοδήματος μας.

**17 Νοεμβρίου 2025** – Η ομοσπονδία μας κατέθεσε στεφάνι για την επέτειο του πολυτεχνείου.

**20 Νοεμβρίου 2024** - Συμμετείχαμε στην απεργιακή συγκέντρωση για την προστασία του εισοδήματός μας διεκδικώντας την κατάργηση του φορολογικού εκτρώματος και των τραπεζικών χαρατσιών ενώ απαιτήσαμε καμία εμπλοκή της χώρας μας στους πολέμους σε Ουκρανία και Μέση Ανατολή.

**11 Δεκεμβρίου 2024** - Συμμετείχαμε στο συλλαλητήριο στο Σύνταγμα ενάντια στον νέο αντιλαϊκό προϋπολογισμό.

**26 Γενάρη 2025** - Συμμετείχαμε στο κάλεσμα φορέων για συγκέντρωση στο Σύνταγμα, ύστερα και από τις τελευταίες συγκλονιστικές αποκαλύψεις για το προδιαγεγραμμένο έγκλημα στα Τέμπη.

**5 Φλεβάρη 2025** – Συμμετείχαμε με παρέμβαση στην ημερίδα που διοργάνωσε η Ομοσπονδία Βιοτεχνικών Σωματείων Αττικής με θέμα «Οι επιπτώσεις των αντιλαϊκών πολιτικών στο Ασφαλιστικό Σύστημα των αυτοαπασχολούμενων. Πάλη για την κάλυψη των σύγχρονων αναγκών σε Ιατροφαρμακευτική περίθαλψη και αξιοπρεπείς συντάξεις»

**19 Φλεβάρη 2025** – Συμμετείχαμε στην κινητοποίηση που διοργάνωσαν φορείς επαγγελματιών έξω από τα γραφεία της ‘’Do Value’’ για την πλήρη προστασία της πρώτης κατοικίας και των μικρομάγαζων από πλειστηριασμούς.

**28 Φλεβάρη 2025** – Συμμετείχαμε στην μεγαλειώδη απεργιακή συγκέντρωση στο Σύνταγμα για την συμπλήρωση δύο χρόνων από το προδιαγεγραμμένο έγκλημα στα Τέμπη, όπου με το σύνθημα ‘’Τα κέρδη τους ή οι ζωές μας’’ απαιτήσαμε να αποδοθούν οι πολιτικές και ποινικές ευθύνες όλων των υπευθύνων αλλά και σύγχρονες, ασφαλείς και φτηνές, δημόσιες σιδηροδρομικές μεταφορές.

**5 & 7 Μαρτίου 2025** - Συμμετείχαμε στις συγκεντρώσεις στο Σύνταγμα που κάλεσαν εκ νέου φορείς επαγγελματιών και εργαζομένων

**14 Μαρτίου 2025** – Συμμετείχαμε στο κάλεσμα σε συγκέντρωση διαμαρτυρίας της Συντονιστικής Επιτροπής Ελευθέρων Επαγγελματιών – Επιστημόνων – Επαγγελματοβιοτεχνών και Εμπόρων, που συμμετέχει η ΓΣΕΒΕΕ, έξω από το Συμβούλιο της Επικρατείας, ενόψει της συζήτησης στην Ολομέλεια του ΣτΕ των αιτήσεων ακυρώσεως του νέου φορολογικού νόμου 5073/2023.

**19 Μαρτίου 2025** – Συμμετείχαμε στην συγκέντρωση των φορέων επαγγελματιών στο υπουργείο οικονομικών για την κατάργηση του νόμου 5073/2023 που εκτοξεύει την φορολογία αυτοαπασχολούμενων και μικρών επαγγελματιών.

Συνάδελφοι

Αυτός είναι ο απολογισμός των ενεργειών του ΔΣ της ομοσπονδίας μας και σας καλούμε να τον υπερψηφίσετε.